**МОТИВИ**

съгласно изискванията на чл.28, ал.1 от Закона за нормативните актове (ЗНА), към предложения проект на План-сметка за такса битови отпадъци за 2021 г. на територията на община Рила

1. **Причини, налагащи приемането на наредбата:**

На основание чл.66, ал.2 от Закона за местните данъци и такси (ЗМДТ) всички относими за календарната година разходи за извършване на дейности по предоставяне на услугите по чл.62 от ЗМДТ се включват в план-сметка за годината за всяка от услугите по чл.62 от ЗМДТ и по източници на финансиране. План-сметката е финансов документ, чрез който се осъществява финансово планиране на разходите за осъществяване на за услугите по събирането, извозването и обезвреждането в депа или други съоръжения на битовите отпадъци, както и за поддържането на чистотата на териториите за обществено ползване в населените места.

План-сметката служи за определяне размера на таксата и в нея се включват очакваните (прогнозни) разходи за всяка от услугите по чл.62 от ЗМДТ.

Причините, които налагат приемането на предложената План-сметка за такса битови отпадъци за 2021 г. са финансово обезпечаване на дейностите за услугите по чл.62 от ЗМДТ.

Разходите в план-сметката са посочени по отделни услуги, на база изготвени калкулации от ОП „Чистота, благоустрояване и комунални дейности“ – гр. Рила при отчитане на следните фактори, които водят до увеличение на разходите през 2021 г.:

* Увеличаване на минималната работна заплата през 2021 г. – от 610 лв. става 650 лв.;
* Финализиране на обявените процедури съгласно разпоредбите на Закона за обществените поръчки (ЗОП) и сключване на договор/и за компостираща, сепарираща и в последствие за анаеробна инсталация за Регионално депо, стопанисвано и управлявано от „Регионално сдружение за управление на отпадъците – Благоевград“ (РСУО), в което Община Рила е участник;
* При направения подробен анализ на необходимите разходи за дейностите се вижда, че отчисленията по чл.64 от ЗУО се увеличават от 69 лв./тон за 2020 г. на 82 лв./тон за 2021 г.

Разработеният проект на план-сметката включва необходимите разходи за:

1. Осигуряване на съдове за съхраняване на битовите отпадъци – общо средствата се предвижда да бъдат в размер до 86 136 лв., като тук е предвидено и закупуване на контейнери тип „Бобър“ с вместимост 1,1 куб.м. с обща стойност до 50 000 лв.
2. Събиране на битовите отпадъци и транспортирането им до депа или други инсталации и съоръжения за обезвреждане – предвидените средства са в размер до 174 487 лв..В тази сума са включени средствата за работни заплати, осигурителни плащания са сметка на работодателя, разходи за работно облекло, както и всички други разходи за издръжка на дейностите по събиране и транспортиране на битовите отпадъци до регионалното депо – материали, ремонти, резервни части, такси, винетки, застраховки, технически прегледи на автомобилите, външни услуги, амортизационни отчисления, гориво и смазочни материали.
3. Третиране на битовите отпадъци, необхванати в управлението на масово разпространените отпадъци, както и проучване, проектиране, изграждане, поддържане, експлоатация, закриване и мониторинг на депата за битови отпадъци и/или други инсталации или съоръжения за оползотворяване и/или обезвреждане на битови отпадъци – предвидените средства са в размер до 320 533 лв.. В тази сума са предвидени и необходимите средства за обезпеченията па чл.60 и отчисленията по чл. 64 от Закона за управление на отпадъците за 2021г. в размер до 75 050 лв.
4. Поддържане чистотата на уличните платна, площадите, алеите, парковите и другите територии от населените места и селищните образувания в общината, предназначени за обществено ползване – предвидени са средства в размер до 252 676 лв. Дейността включва: почистване на уличните платна, площадите, алеите, парковите и другите територии от населените места, предназначени за обществено ползване, а именно почистване на улици, площади, алеи, междублоково пространство, детски площадки, гробищен парк чрез метене, събиране и извозване на отпадъците, включително зимно почистване, **с** **изключение** на общинските пътища за които има осигурени средства за зимно поддържане и снегопочистване по Закона за държавния бюджет., почистване при извънредно настъпили обстоятелства, съгласно Закона за защита при бедствия, почистване на нерегламентирани сметища, дъждоприемни канали и шахти, както и битовите отпадъци от речни корита, дерета и други в рамките на общината.

Както се вижда, основна част от разходите са насочени в повишаване качеството на почистването на места за обществено ползване в т.ч. дейности като машинно и ръчно метене и миене на улици, площада и др. места за обществено ползване, които пряко влияят върху намаляване на замърсяемостта на въздуха и непрекъснатата борба по предотвратяване образуването на нерегламентирани сметища.

За да бъдат осигурени и обезпечени дейностите по събиране на битовите отпадъци и транспортирането им до инсталации и съоръжения за третирането им, както и осигуряване на съдове за събиране на битовите отпадъци, с изключение на разделното събиране, предварителното съхраняване и транспортирането на битовите отпадъци, попадащи в управлението на масово разпространени отпадъци по Закона за управление на отпадъците; третиране на битови отпадъци, както и проучване, проектиране, изграждане, поддържане, експлоатация, закриване и мониторинг на депата за битови отпадъци и/или други инсталации или съоръжения за оползотворяване и/или обезвреждане на битови отпадъци; поддържане на чистотата на уличните платна, площадите, алеите, парковите и другите територии от населените места и селищните образувания в общината, предназначени за обществено ползване, Общинска администрация – гр. Рила би следвало да предложи увеличение на размера на ТБО, но отчитайки реалната платежоспособност на населението както и предвид допълнителното натоварване, което гражданите на Община Рила ще изпитат през 2021г. предвид продължаващата криза с COVID 19, предлагам Общински съвет – Община Рила, да постанови решение с което, да приеме прогнозните разходи за Такса битови отпадъци за 2021г., но да не увеличава размера на такса битови отпадъци и да не променя промилите спрямо тези за 2020 г.

Съгласно чл. 67, ал. 1 ЗМДТ основният метод за определяне на размера на таксата е според количеството на битовите отпадъци. От направените проучвания от Общинска администрация – гр. Рила  се установява, че практически е невъзможно установяването на точното количество изхвърляни отпадъци от отделните носители на правото на собственост или право на ползване върху имотите, за които се дължи такса битови отпадъци (ТБО). За да може да се установи това количество е необходимо на всеки собственик и/или ползвател на имот да бъде зачислен съд за отпадъци (контейнер или кофа) или да има един общ съд и преди всяко изхвърляне на битовите отпадъци същите да се претеглят и да се записват. Това практически е свързано с ангажиране на много повече работна сила и необходима материална база, с усложнена форма на отчитане и създаване на коренно променена организация на сметосъбиране. Практически е невъзможно на всеки един отделен субект на правото на собственост върху недвижим имот, за който се дължи ТБО да се постави по един съд, който субектите да си пълнят самостоятелно и който следва да бъде с индивидуално заключване. Съдовете, с които разполага Община Рила не са пригодени за събиране и отчитане на количество отпадък. Друг мотив за избора и начина за определяне на таксата, е невъзможността да се определи според документите за собственост и адресната регистрация на собствениците или ползвателите на имота, дали те действително са ползватели на същия, колко членове на семейството го обитават, за да е налице принципа на справедливост според количеството битови отпадъци, които те генерират. Факт е, че в къщите с повече от един собственик битовите отпадъци се изхвърлят в общи съдове, както е и при живущите в апартаментите. Към настоящият момент за въвеждане на реално измерване на количеството е необходимо закупуване на техника, съдове и изграждане на обособени за събиране на отпадъци помещения, служители, които да контролират измерването на изхвърляните битови отпадъци, както и внедряване на изцяло нова система за сметосъбиране и сметоизвозване. За всичко това е необходимо технологично време и огромен финансов ресурс, с какъвто Община Рила не разполага. При дадената оперативна самостоятелност на Общинския съвет, за да се спази другия основен принцип „постигане на по-голяма справедливост при определяне и заплащане на местните такси”, най-справедливо би било да продължим да използваме действащата към настоящият момент и сравнително най-справедлива основа за определяне размера на ТБО - данъчната оценка на жилищните имоти на граждани и юридически лица, и по-високата от данъчната оценка и отчетната стойност на нежилищните имоти, в случай, когато носител на правото на собственост върху недвижими имот, за който се дължи ТБО е юридическо лице. С §13а от ЗР на ЗИД на ЗМДТ на Министерски съвет, съвместно с Националното сдружение на общините в Република България бе възложено в срок до 31 март 2017 г. да разработят методика за изготвяне на план-сметката с необходимите разходи за дейностите и за видовете основи, които да служат за определяне размера на таксата за битови отпадъци, и да се внесе в Народното събрание проект за изменение на чл. 66 и 67 от закона. Предвид обстоятелството, че измененията на чл. 66 и следващите от ЗМДТ ще влязат в сила едва на 01.01.2022 г. и предвид липсата на утвърдена методика за изготвяне на план-сметката с необходимите разходи за дейности и за видовете основи, които служат за определяне размера на таксата за битови отпадъци, с оглед §6 от ЗИД на ЗМДТ във връзка с §13 от Заключителните разпоредби към ЗР на ЗИД на ЗМДТ, до края на 2021 г. избраната по-горе основа ще е приложима, като след този момент ще влязат в сила измененията на чл.67 от ЗМДТ, с които цитираният метод няма да бъде прилаган, а ще бъде прилагана една от предвидените в тази разпоредба основи.

Съобразявайки се с разпоредбите на ЗМДТ, се създава възможност за заявяване на необходимия брой съдове за съхраняване на битови отпадъци, при което ще се заплаща стойността на съответния брой съдове и частта от таксата, регламентирана от ЗМДТ за почистване на обществените територии, вместо определения по общия ред размер на ТБО.

Затова за лицата, които не са избрали възможността да заявят съд за смет, размера на ТБО ще бъде определен с основа пропорционално в промил на данъчната оценка на имота, определена съгласно чл.20 и чл.21 от Закона за местните данъци и такси.

**2. Цели които се поставят:**

Целите, които се поставят при приемането на План-сметка за 2021 г. за такса битови отпадъци на територията на община Рила, са: на първо място синхронизиране с актовете от по-висока степен, на следващо място е калкулирането на реалните разходи за извършване на услугата.

С определяне размера на такса битови отпадъци се цели спазване на принципите за възстановяване на разходите по предоставяне на услугите и постигане на по-голяма справедливост при определяне и заплащане на местните такси, както и:

* екологично и ефективно управление на отпадъците;
* недопускане замърсяване на обществени площи с битови отпадъци и образуване на нерегламентирани сметища на територията на Община Рила;
* подобряване на организацията по събиране на отпадъците и тяхното транспортиране;
* обхващане на всички населени места за извършване на услугите по сметосъбиране, сметоизвозване, както и по-голям обхват на поддържане чистотата на места за обществено ползване;
* екологосъобразно третиране и депониране на събраните битови отпадъци;
* недопускане на непосредственият риск, който крият отпадъците върху здравето на населението;
* гарантиране на нормални санитарно-хигиенни условия на живот на територията на общината.

**3. Финансови и други средства, необходими за прилагането на новата уредба:**

Прилагането на предлаганата План-сметка за необходимите разходи за дейностите по събирането, извозването и обезвреждането на битовите отпадъци в депа или други съоръжения, както и за поддържане на чистотата на териториите за обществено ползване в Община Рила през 2021 година не изисква разходването на финансови или други средства.

**4. Очаквани резултати от прилагането, включително финансови, ако има такива:**

Очакваните резултати след приемане на План-сметка за 2021 г. за такса битови отпадъци са:

- финансово обезпечаване на услугите по събиране, извозване и обезвреждане в депа и/или други съоръжения на битовите отпадъци, както и за услугите по поддържане чистотата на териториите за обществено ползване;

- екологично и ефективно управление на отпадъците.

**5. Анализ за съответствие с правото на Европейския съюз.**

Предлаганият проект на План-сметка за такса битови отпадъци за 2021 г., е подзаконов нормативен акт за прилагане на отделни разпоредби на Закона за местните данъци и такси, поради което съответствието му с правото на Европейския съюз е предопределено от съответствието на цитирания закон с правото на Европейския съюз.

Настоящите мотиви са публикувани по електронен път на 16.11.2020 г. на следният интернет адрес на Община Рила: <http://www.grad-rila.bg>